SET อาการหนัก! ร่วงกว่า 40 จุด ตามตลาดตปท.ดาวโจนส์ดิ่ง
SET อาการหนัก! ร่วงกว่า 40 จุด ตามตลาดตปท.หลังดัชนีดาวโจนส์ดิ่งแรงกว่า 3%เมื่อวันศุกร์-กังวลศก.จีนชะลอ ขณะที่มีแรงขายนำออกมาในหุ้นขนาดใหญ่นำโดย กลุ่มพลังงาน แบงก์ และสื่อสาร โดย ณ เวลา 10.40 น.อยู่ที่ 1,324.78จุด ปรับตัวลง 40.83 จุด หรือ 2.99% มูลค่าซื้อขายอยู่ที่ 15,305.98ล้านบาท
24 ส.ค. 2558

ผู้สื่อข่าวรายงานว่า ดัชนี SET ณ เวลา 10.40 น.อยู่ที่ 1,324.78จุด ปรับตัวลง 40.83 จุด หรือ 2.99% มูลค่าซื้อขายอยู่ที่ 15,305.98ล้านบาท
โดยดัชนีหุ้นไทยเปิดร่วง 30 จุดทันที ก่อนจะไหลลงมาติดลบกว่า 40 จุด  ซึ่งเป็นไปตามทิศทางตลาดหุ้นต่างประเทศที่ร่วงลงในเกณฑ์ 3-7% หลังดัชนีดาวโจนส์ดิ่งแรงกว่า 3%เมื่อวันศุกร์  เนื่องจากความวิตกกังวลเกี่ยวกับภาวะเศรษฐกิจโลกได้ฉุดตลาดหุ้นทั่วโลกร่วงลง ขณะที่มีแรงขายนำออกมาในหุ้นขนาดใหญ่นำโดย กลุ่มพลังงาน แบงก์ และสื่อสาร
เมื่อเวลา 9.58 จุด ดัชนี SET มาอยู่ที่ 1,334.62 จุด ลดลง 30.99 จุด (-2.27%)
เมื่อเวลา 10.08 น.ดัชนี SET อยู่ที่ 1,333.21 จุด ลดลง 32.40 จุด (-2.37%)
นายชัยยศ จิวางกูร ผู้อำนวยการฝ่ายวิเคราะห์กลยุทธ์การลงทุน บล.โกลเบล็ก กล่าวว่า ตลาดหุ้นไทยเช้านี้เปิดเทรดมาติดลบกว่า 30 จุด เป็นไปในทิศทางเดียวกับตลาดหุ้นอื่นในภูมิภาคเอเชียที่ต่างปรับตัวลงกันหนักราว 2% ขึ้นไป เนื่องจากมีความกังวลเศรษฐกิจจีนที่ชะลอตัว ขณะเดียวกันการประชุมธนาคารกลางสหรัฐ(เฟด)ในวันที่ 16-17 ก.ย.นี้ ก็มีความวิตกว่าอาจจะมีการปรับขึ้นอัตราดอกเบี้ยเฟดได้
สำหรับการปรับคณะรัฐมนตรี(ครม.)ชุดใหม่ ขณะนี้ต่างก็รอดูนโยบายกระตุ้นเศรษฐกิจกันอยู่ ซึ่งเมื่อใดที่มาตรการกระตุ้นเศรษฐกิจออกมาก็อาจจะช่วยหนุนตลาดฯได้บ้าง พร้อมให้แนวรับ 1,330-1,300 จุด ส่วนแนวต้าน 1,350 จุด
 